YO‘L-TRANSPORT HODISALARINI HISOBGA OLISh TIZIMINI TAKOMILLAShTIRISh TO‘G‘RISIDA

“Yo‘l harakati xavfsizligi to‘g‘risida”gi O‘zbekiston Respublikasi Qonuniga muvofiq hamda respublika hududida sodir etilgan yo‘l-transport hodisalarini hisobga olish, ularni keltirib chiqaradigan shart-sharoitlarni tahlil qilish va bartaraf etish tizimini takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi hududida yo‘l-transport hodisalarini hisobga olish tartibi to‘g‘risidagi Nizom ilovaga muvofiq tasdiqlansin va 2012-yil 1-yanvardan boshlab kuchga kiritilsin.
 2. O‘zbekiston Respublikasi Ichki ishlar vazirligi:
 bir oy muddatda O‘zbekiston Respublikasi Adliya vazirligi hamda manfaatdor vazirliklar, idoralar va boshqa tashkilotlar bilan birgalikda idoraviy normativ-huquqiy hujjatlarni ushbu qarorga muvofiqlashtirilishini ta’minlasin; 
 2011-yil 31-dekabrgacha ichki ishlar organlarida yo‘l-transport hodisalarini hisobga olish varaqasini to‘ldirish va ma’lumotlarni elektron axborot tizimlari orqali uzatish tartibi haqidagi yo‘riqnomani ishlab chiqsin va tasdiqlasin;
 bir oy muddatda ushbu qaror bilan tasdiqlangan Nizom talablarining so‘zsiz bajarilishini ta’minlash yuzasidan kompleks chora-tadbirlar ishlab chiqsin va ijrosini nazoratga olsin;
 mazkur qarorning bajarilishi yuzasidan tahliliy axborotni Vazirlar Mahkamasiga har chorak yakuni bo‘yicha taqdim etib borsin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — Kommunal soha, transport, kapital qurilish va qurilish industriyasi masalalari kompleksi rahbari va O‘zbekiston Respublikasi Ichki ishlar vaziri B.A. Matlyubov zimmasiga yuklansin.
 1. Mazkur Nizom “Yo‘l harakati xavfsizligi to‘g‘risida”gi O‘zbekiston Respublikasi Qonuniga muvofiq O‘zbekiston Respublikasi hududida yo‘l-transport hodisalarini hisobga olishning yagona tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 transport vositasi — odamlarni, yuklarni tashishga yoki maxsus ishlarni bajarishga mo‘ljallangan qurilma;
 transport vositasining egasi — transport vositasiga mulk huquqida yoki boshqa ashyoviy huquqlarda egalik qiluvchi yuridik yoki jismoniy shaxs; 
 yo‘l — transport vositalari qatnovi uchun qurilgan yoki moslashtirilgan va xuddi shu maqsadda foydalaniladigan yer mintaqasi yoxud sun’iy inshoot yuzasi. Yo‘l o‘z ichiga avtomobil yo‘llarini (umumiy foydalanishdagi va idoraviy avtomobil yo‘llarini), shaharlar, shaharchalar va qishloq aholi punktlarining ko‘chalari va yo‘lkalarini, shuningdek shahar elektr transporti yo‘llarini oladi;
 yo‘l-transport hodisasi — transport vositasining yo‘ldagi qatnovi jarayonida sodir bo‘lib, fuqarolarning o‘limi yoki ularning sog‘lig‘iga zarar yetishiga, transport vositalari, inshootlar, yuklar shikastlanishiga yoki boshqa tarzda moddiy zarar yetkazilishiga sabab bo‘lgan hodisa;
 halok bo‘lgan shaxs — yo‘l-transport hodisasi oqibatida hodisa joyida yoki uning natijasida o‘ttiz sutka ichida halok bo‘lgan shaxs;
 tan jarohati olgan shaxs — yo‘l-transport hodisasi oqibatida tan jarohati olib bir kundan ortiq muddatga statsionar tarzda davolanish uchun shifoxonaga yotqizilgan yoxud birinchi tibbiy yordam ko‘rsatilgandan so‘ng tibbiyot muassasasiga qatnab ambulator tarzda davolanayotgan shaxs.
 3. Yo‘l-transport hodisalarini hisobga olish ularning kelib chiqish sabablari va shart-sharoitlarini tahlil etish, shuningdek ushbu sabab va shart-sharoitlarni bartaraf etish maqsadida olib boriladi.
 4. Yo‘l-transport hodisalarini hisobga olish quyidagilar tomonidan amalga oshiriladi:
 ichki ishlar organlari;
 faoliyati transport vositalaridan foydalanish bilan bog‘liq yuridik shaxslar;
 tasarrufida umumiy foydalanishdagi avtomobil yo‘llari, shaharlar va boshqa aholi punktlarining ko‘chalari bo‘lgan maxsus vakolatli va mahalliy davlat hokimiyati organlari va boshqa tashkilotlar. 
 Tibbiyot muassasalari tomonidan yo‘l-transport hodisalari tufayli halok bo‘lgan va tan jarohati olgan shaxslarning hisobi olib boriladi.
 5. Yo‘l-transport hodisasi bo‘yicha statistik hisobotga (keyingi o‘rinlarda — statistik hisobot) faqat yo‘l-transport hodisalari oqibatida halok bo‘lgan yoki tan jarohati olgan shaxslar mavjud bo‘lgan hodisalar to‘g‘risidagi ma’lumotlar kiritiladi.
 6. Statistik hisobot idoraviy hisobot sifatida O‘zbekiston Respublikasi Ichki ishlar vazirligi tomonidan amalga oshiriladi.
 Statistik hisobot O‘zbekiston Respublikasi hamda Qoraqalpog‘iston Respublikasi, viloyatlar va Toshkent shahri bo‘yicha yuritiladi.
 Yo‘l-transport hodisasiga oid barcha ma’lumotlar ichki ishlar organlari tomonidan statistik hisobotga asoslanib tayyorlanadi hamda vazirliklar, idoralar va boshqa tashkilotlarga belgilangan tartibda tegishli so‘rov asosida beriladi.
 7. Quyidagi holatlarda sodir bo‘lgan yo‘l-transport hodisalari to‘g‘risidagi ma’lumotlar statistik hisobotga kiritilmaydi:
 atrofi o‘ralgan hududlar, qo‘riqlanadigan va kirish-chiqish ruxsatnoma orqali amalga oshiriladigan tashkilotlarning ichkarisida;
 transport vositalari bo‘yicha sport tadbirlari (musobaqalar, mashqlar va hokazolar) o‘tkazilayotgan paytda;
 traktor hamda boshqa o‘zi yurar mashina va mexanizmlar uchun mo‘ljallangan asosiy ishlarni bajarish paytida (er haydash, qazish, g‘aramlash, qishloq xo‘jalik mahsulotlarini daladan yig‘ish, ortish-tushirish ishlari, trallerga transport vositalari va o‘zi yurar mexanizmlarni ortish-tushirish, ustunlar, tirgovuchlarni o‘rnatish va hokazolar);
 qasddan odam o‘ldirishga, ularning sog‘ligi yoki mol-mulkiga zarar yetkazishga (tegishli idoralarning hujjatlari asosida) tajovuz qilinganda;
 o‘z joniga suiqasd qilish yoki o‘z harakatiga javob berolmaydigan ruhiy holatda harakat qilinganda;
 tabiiy ofatlar vaqtida;
 texnika xavfsizligi va transport vositasidan foydalanish qoidalarining buzilishi natijasida (dvigatelni uzatmalar qutisi qo‘shilgan holatda o‘t oldirish, transport vositalarini tirkamalar, qishloq xo‘jalik moslamalari bilan qo‘shish-ajratish paytida va hokazolar);
 harakatlanayotgan transport vositalarida ularning texnik sozligiga bog‘liq bo‘lmagan hollarda portlash, yong‘in chiqqanda;
 transport qatnovi uchun jihozlanmagan (daryo o‘zani, tog‘ yon bag‘ri, qir-adir, o‘rmonzor va hokazolar) joylarda;
 baxtsiz hodisa yuz berganda (transport vositasining harakatlanishi vaqtida haydovchi yuragining urishdan to‘xtashi, tutqanoq yoki shu toifadagi kasali bo‘lgan odamning yo‘lning qatnov qismiga o‘zini tashlab yuborishi va hokazolar) sodir bo‘lgan yo‘l-transport hodisalari. 
 8. Tuman (shahar) ichki ishlar bo‘lim (boshqarma)larining tegishli tarkibiy bo‘linmasi tomonidan yo‘l-transport hodisalarining kelib chiqish sabablari va shart-sharoitlarini o‘rganish, ularni bartaraf etish maqsadida tegishli hududda sodir bo‘lgan har bir yo‘l-transport hodisasining hisobi olib boriladi. Toshkent shahrida yo‘l-transport hodisalarini hisobga olish Toshkent shahar ichki ishlar bosh boshqarmasining Yo‘l harakati xavfsizligi boshqarmasi tomonidan olib boriladi.
 9. Tuman (shahar) ichki ishlar bo‘lim (boshqarma)larining (Toshkent shahrida — Toshkent shahar ichki ishlar bosh boshqarmasining Yo‘l harakati xavfsizligi boshqarmasining) navbatchi qismi tomonidan ushbu Nizomga 1-ilovadagi shaklga asosan Ichki ishlar organlarida yo‘l-transport hodisalarini va ular haqidagi ma’lumotlarni qayd etish kitobi yuritiladi. Ichki ishlar organlariga yo‘l-transport hodisalari yuz berganligi bo‘yicha kelgan xabar yuzasidan ma’lumotlar mazkur kitobda qayd etiladi.
 10. Tuman (shahar) ichki ishlar bo‘lim (boshqarma)larining tegishli tarkibiy bo‘linmasi (Toshkent shahrida — Toshkent shahar ichki ishlar bosh boshqarmasining Yo‘l harakati xavfsizligi boshqarmasi) tomonidan yo‘l-transport hodisalari hisobini olib borish, ma’lumot yig‘ish va tahlil qilish, ma’lumotlarning to‘liqligi va to‘g‘riligini nazorat qilish uchun yo‘l-transport hodisalarining har biriga Yo‘l-transport hodisalarini hisobga olish varaqasi to‘ldiriladi.
 Yo‘l-transport hodisalarini hisobga olish varaqasi shakli O‘zbekiston Respublikasi Ichki ishlar vazirligi tomonidan tasdiqlanadi.
 Statistik hisobot Yo‘l-transport hodisalarini hisobga olish varaqasida aks ettirilgan ma’lumotlar asosida shakllantiriladi.
 11. Tuman (shahar) ichki ishlar bo‘lim (boshqarma)lari har oyda, hisobot oyidan keyingi oyning 3-kunidan kechikmay Yo‘l-transport hodisalarini hisobga olish varaqasi asosida shakllantirilgan ma’lumotni elektron axborot tizimlari orqali tegishli ravishda Qoraqalpog‘iston Respublikasi Ichki ishlar vazirligi, viloyatlar ichki ishlar boshqarmalarining Yo‘l harakati xavfsizligi boshqarmalariga taqdim etadilar.
 12. Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi va viloyatlar ichki ishlar boshqarmalarining yo‘l harakati xavfsizligi boshqarmalari kelib tushgan ma’lumotlarni umumlashtirgan holda hisobot oyidan keyingi oyning 5-kunidan kechikmay ma’lumotlarni O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasiga taqdim etadilar.
 13. O‘zbekiston Respublikasi Ichki ishlar vazirligi hisobot choragidan keyingi oyning 8-kunidan kechikmay statistik hisobotni tayyorlaydi.
 Statistik hisobotning hamda hududiy ichki ishlar organlar tomonidan taqdim etiladigan ma’lumotlarning shakllari O‘zbekiston Respublikasi Ichki ishlar vazirligi tomonidan tasdiqlanadi.
 14. Tuman (shahar) ichki ishlar bo‘lim (boshqarma)larining tegishli tarkibiy bo‘linmasi (Toshkent shahrida — Toshkent shahar ichki ishlar bosh boshqarmasining Yo‘l harakati xavfsizligi boshqarmasi) har oyda kamida bir marta vazirliklar, idoralar va boshqa tashkilotlarga tegishli hududda yo‘l-transport hodisalari haqidagi ma’lumotlarni olish, ularni hisobot shaklida ko‘rsatilgan yo‘l-transport hodisalari haqidagi ma’lumotlar bilan solishtirish imkoniyatini yaratadi.
 15. Tuman (shahar) ichki ishlar bo‘lim (boshqarma)larining tegishli tarkibiy bo‘linmasi (Toshkent shahrida — Toshkent shahar ichki ishlar bosh boshqarmasining Yo‘l harakati xavfsizligi boshqarmasi) har oyda kamida bir marta yo‘l-transport hodisalari haqidagi ma’lumotlarni tibbiyot muassasalari bilan solishtirish ishlarini tashkil qiladi.
 Sodir etilgan vaqtda turli sabablarga ko‘ra ichki ishlar organlari tomonidan hisobga olinmasdan qolgan yo‘l-transport hodisalari to‘g‘risidagi ma’lumotlar ushbu Nizomga muvofiq yo‘l-transport hodisalari sodir etilganligi aniqlangandan keyin, u sodir bo‘lgan davr bo‘yicha hisobga olinishi shart.
 16. Vazirliklar, idoralar va boshqa tashkilotlar tomonidan o‘zlariga tegishli transport vositalari ishtirokida sodir etilgan yo‘l-transport hodisalarining hisobini olib borish, ma’lumot yig‘ish va tahlil qilish, ma’lumotlarning to‘liqligi va to‘g‘riligini nazorat qilish uchun mazkur Nizomga 2-ilovadagi shaklga asosan Vazirliklar, idoralar va boshqa tashkilotlarda o‘zlariga tegishli transport vositalari ishtirokida sodir etilgan yo‘l-transport hodisalarini va ular haqidagi ma’lumotlarni qayd etish kitobi yuritiladi.
 17. Vazirliklar, idoralar va boshqa tashkilotlarda yo‘l-transport hodisalarining hisobi harakatlanish xavfsizligi muhandislari yoki shu ishga mutasaddi shaxslar tomonidan olib boriladi.
 18. Transport vositasining egasi tomonidan unga tegishli transport vositasi ishtirokida yuz bergan yo‘l-transport hodisasi voqea sodir etilgan joyidan va oqibatidan haydovchining aybi bor yoki yo‘qligidan qat’i nazar hisobga olinadi.
 19. Vazirliklar, idoralar va boshqa tashkilotlar o‘zlariga tegishli transport vositalari ishtirokida sodir etilgan yo‘l-transport hodisalari haqidagi xabarnomani o‘zlarining yuqori tashkilotlariga uch kun muddatdan kechikmay yuboradilar (mavjud bo‘lsa). Xabarnoma yo‘l-transport hodisalari to‘g‘risidagi barcha ma’lumotlarni o‘z ichiga oladi.
 20. Vazirliklar, idoralar va boshqa tashkilotlar o‘zlariga tegishli transport vositalari ishtirokida sodir etilgan yo‘l-transport hodisasi (yo‘l-transport hodisasi boshqa hududlarda sodir etilgan bo‘lsa ham), shuningdek, transport vositalarini saqlash joyiga shikastlangan holda qaytgan transport vositalari haqida zudlik bilan hududiy ichki ishlar organlariga xabar berishlari shart.
 21. Tasarrufida umumiy foydalanishdagi avtomobil yo‘llari, shaharlar va boshqa aholi punktlarining ko‘chalari bo‘lgan maxsus vakolatli hamda mahalliy davlat hokimiyati organlari va boshqa tashkilotlarda ular xizmat ko‘rsatayotgan avtomobil yo‘llari va ko‘chalarida sodir bo‘lgan yo‘l-transport hodisalari hisobini olib borish, ma’lumot yig‘ish va tahlil qilish, ma’lumotlarning to‘liqligi va to‘g‘riligini nazorat qilish uchun mazkur Nizomga 3-ilovadagi shaklga asosan Tasarrufida umumiy foydalanishdagi avtomobil yo‘llari, shaharlar va boshqa aholi punktlarining ko‘chalari bo‘lgan maxsus vakolatli hamda mahalliy davlat hokimiyati organlari va boshqa tashkilotlarda ular xizmat ko‘rsatayotgan avtomobil yo‘llari va ko‘chalarida sodir bo‘lgan yo‘l-transport hodisalarini va ular haqidagi ma’lumotlarni qayd etish kitobi yuritiladi.
 22. Maxsus vakolatli hamda mahalliy davlat hokimiyati organlari va boshqa tashkilotlarda yo‘l-transport hodisalarining hisobi harakatlanish xavfsizligi bo‘yicha muhandislar yoki shu ishga mutasaddi shaxslar tomonidan olib boriladi.
 23. Yo‘l-transport hodisasi yo‘l va ko‘chalar holatining qoniqarsizligi ta’sirida yuz berganligi belgilangan tartibda tasdiqlangan taqdirda, yo‘l-transport hodisasi haqida tegishli chora-tadbirlar ko‘rish uchun yuqori tashkilotga xabarnoma yuboriladi (mavjud bo‘lsa).
 24. Tibbiyot muassasalari tomonidan yo‘l-transport hodisalari oqibatida tan jarohati olgan va halok bo‘lgan shaxslar haqida hisobotlarni olib borish, ma’lumot yig‘ish va tahlil qilish, ma’lumotlarning to‘liqligi va to‘g‘riligini nazorat qilish uchun mazkur Nizomga 4-ilovadagi shaklga asosan Tibbiyot muassasalarida yo‘l-transport hodisalari oqibatida tan jarohati olgan va halok bo‘lgan shaxslarni va ular haqidagi ma’lumotlarni qayd etish kitobi yuritiladi.
 25. Tibbiyot muassasalarida yo‘l-transport hodisalari oqibatida olgan tan jarohati tufayli tibbiy yordam so‘rab murojaat qilgan yoki muassasaga keltirilgan hamda yo‘l-transport hodisalarida halok bo‘lgan shaxslar hisobga olinadi.
 26. Tibbiyot muassasalari:
 transport vositalari tomonidan yetkazilgan tan jarohati sababli yordam so‘rab murojaat qilgan shaxslar to‘g‘risida;
 yo‘l-transport hodisalari oqibatida tan jarohati olganligi tufayli boshqa tibbiyot muassasalariga yuborilgan shaxslar to‘g‘risida;
 yo‘l-transport hodisalari oqibatida tan jarohati olganligi tufayli hodisa yuz bergan kundan boshlab o‘ttiz sutka ichida vafot etgan shaxslar to‘g‘risida;
 yo‘l-transport hodisalarida tan jarohati olgan va halok bo‘lgan shaxslarni olib kelgan transport vositasi, uning haydovchisi, birga kelgan boshqa shaxslar to‘g‘risidagi ma’lumotlarni zudlik bilan ichki ishlar organlariga xabar qilishlari shart.
 27. Tibbiyot muassasalari ichki ishlar organlarining so‘rovnomalariga asosan yo‘l-transport hodisalari tufayli davolanishga yotgan, mehnat qobiliyatini yo‘qotgan yoki birinchi tibbiy yordamdan so‘ng qatnab davolanishi belgilangan shaxslar haqidagi ma’lumotlarni solishtirish uchun imkon yaratadilar va tegishli hujjatlar (ma’lumotnomalar)ni taqdim etadilar.
 28. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javobgar bo‘ladilar.